ועדת הכלכלה, כנסת 24, פרוטוקול מספר 66, 2021-10-19 09:00

מיכאל ביטון: בוקר טוב, אנחנו ממשיכים בסדרת הדיונים שלנו בהכנה לחוק ההסדרים ותקציב המדינה.

מיכאל ביטון: אישרנו פה כבר לא מעט חוקים השבוע ובשבוע שעבר, אנחנו במרתון דיונים על מספר חוקים כדי להשלים אותם.

מיכאל ביטון: הבוקר אנחנו מתחילים בהצבעות והסתייגויות על פרק י' (תחבורה) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), תיקון חוק נתיבים מהירים.

מיכאל ביטון: יש לנו מסתייגים?

מיכאל ביטון: הערה של נירה שפק, בבקשה.

נירה שפק: הצעה לסדר.

מיכאל ביטון: איזה הצעה לסדר?

מיכאל ביטון: פה זה ישיבת הסתייגויות והצבעות.

מיכאל ביטון: נתתי לך לפנים משורת הדין להגיד מה שבא לך, זה נאום בן דקה של חברת כנסת.

מיכאל ביטון: בבקשה.

נירה שפק: זה משהו שהוא חשוב, נעשה כאן דיון עם משרד התחבורה, אני אומרת שבקצב של מה שקורה, בקצב של קבלת ההחלטות, בקצב של הרפורמה, אני חושבת שנכון להעלות היום כבר על סדר היום, כשמדברים על נתיבים מהירים, בטח במצב התחבורה בארץ, להתחיל ולבחון את הנושא לכיוון הדרום.

נירה שפק: כל הנתיבים המהירים, הכול מדברים על המטרופולין, מי שנוסע מאזור הדרום מגיע לאשקלון בואכה אשדוד ונתקעים שעה וחצי, שעה ו-40.

נירה שפק: אני חושבת שזה לא שונה ממה שקורה במרכז וזה רק יילך ויחמיר.

נירה שפק: מכיוון שזה הקצב הייתי מבקשת שייכנס לסדר היום שבוא נסת

נירה שפק: כל קדימה ונתכנן ולא נגיב.

מיכאל ביטון: אנחנו נעשה דיון בוועדה על תחבורה מחוץ לגוש דן, נקרא לזה פריפריה.

מיכאל ביטון: יש עדיין פריפריה במדינת ישראל, למי שבהכחשה בנושא הזה.

נירה שפק: נכון מאוד, תודה רבה.

מיכאל ביטון: יהיה דיון על תחבורה בפריפריה ושם נוכל להעמיק בהערה שלך.

מיכאל ביטון: הסתייגות ראשונה, אופיר סופר, יש לך אותה?

מיכאל ביטון: רוצה העתק?

אופיר סופר: קודם כל יש אותו לוועדה, הבעיה שלקחת לי את השורה התחתונה, היושב ראש.

אופיר סופר: אני מדבר איתך על משהו אתמול.

מיכאל ביטון: לא, פשוט נירה רצתה את זה, היא התחילה.

מיכאל ביטון: אני רק מחרה מחזיק אחריה.

אופיר סופר: לא יכול להיות, נירה, מה, את חושבת שהתכנית התחבורתית לא מתייחסת לפריפריה?

נירה שפק: אני לא אומרת דבר כזה, אני אומרת שצריך לבוא ולתכנן.

נירה שפק: קודם כל יש פערים ואנחנו צריכים - - -

אופיר סופר: תקשיבי, עכשיו אנחנו מדברים ענייני.

נירה שפק: בענייני אני אענה לך את מה שעניתי לקרעי, כי אני לא רוצה להפריע למיכאל ביטון ולצוות שעשו עבודה.

אופיר סופר: פוליטיקאית.

אופיר סופר: היא לא הייתה ראש עיר לפני כן.

נירה שפק: לא הייתי ראש עיר, אני את שלי עשיתי בצבא 26 שנה.

נירה שפק: מה שאני רוצה לומר, את מה שעניתי לקרעי, אי אפשר לדרוש מאיתנו בארבעה חודשים לעשות רפורמה בתקנות למה שלא נעשה שנים.

נירה שפק: אנחנו החלטנו להסתכל קדימה ולהפסיק להגיד מה לא עשיתם.

נירה שפק: אז תנקטו אתם גם בגישה הזאת ותפסיקו להכריח אותנו להגיד - - -

אופיר סופר: אז אני עכשיו, ברשותך, אדוני היושב ראש, אתחיל.

מיכאל ביטון: יאללה, תתחיל את ההסתייגות שלך.

אופיר סופר: כמה זה, חמש דקות?

מיכאל ביטון: לא, אתה יכול לחסוך לכולם דקה או שתיים.

אופיר סופר: לא, אני בדרך כלל לא עושה את זה ארוך.

אופיר סופר: אתמול היה דיון חשוב, היה דיון ענייני בוועדת הכספים, ישבה השרה, נתנה, אני אומר לך שהיה דיון ענייני.

אופיר סופר: נכון, נירה?

נירה שפק: פה?

אופיר סופר: בוועדת הכספים.

אופיר סופר: היה דיון מאוד ענייני ורוב חברי הכנסת העלו את הסוגיה של הפריפריה שהיא פה נעלמת.

נירה שפק: נכון, בגלל זה באתי לכאן.

אופיר סופר: יש תמיד איזה שהוא סיפור שהוא סוג של סיפור ילדים כזה, הוא מהתורה, על משה רבנו שהלך וטיפל בטלה שפרש מן העדר, ואני תמיד שואל את עצמי מה כל כך דרמטי בסיפור הזה, למה התורה מספרת לנו את הסיפור הזה?

אופיר סופר: זה אחלה, אבל לא כל מה שמלמדים את הילדים בגן צריך ללמד אותנו.

אופיר סופר: תמיד אתה בוחר בסוף, גם בצבא, את המפקדים שיודעים להוביל, וכולם מבינים, נראה לי שזאת התשובה, שלהוביל ולהנהיג את המיינסטרים, את המרכז, לטפל, זו המשימה המרכזית של המנהיג, אבל דבר כל כך טריוויאלי וכל כך פשוט, שכל כך חשוב לחזור עליו זה להסתכל, לראות את ההוא שפורש מן העדר.

אופיר סופר: עכשיו, זה לא שחלילה מי שגר בפריפריה הוא פורש מן העדר, בעיניי הם החלוצים, בעיניי ליישב את הגליל וליישב את הנגב זה הגשמת החזון הציוני, במענה לשאלתי, חוץ מזה ששרת התחבורה תקפה, אתה יודע, את השר ישראל כץ, ומי שנוסע היום לקרית שמונה, אני עושה את זה כמעט כל יום, לא יכול להתעלם מהרצף התחבורתי המדהים שיש לנו, אני עומד לא מעט בפקקים, אבל עם רמזור אחד אתה מגיע בואך ירושלים, אז מה היא עונה?

אופיר סופר: לא באתי להציג תכנית לפריפריה, כי אני לא מבחינה בין בני אדם, לא בצבעים שלהם, לא בדתות שלהם ולא באיפה שהם גרים.

אופיר סופר: קודם כל לאורך כל התכנית הוצג הטיפול בחברה הערבית.

אופיר סופר: ואני חושב, ואתה יודע את זה, וגם דיברתי על זה בנאום הבכורה שלי מלפני שנתיים, שצריך לטפל בחברה הערבית, וזה לא קשור, אני חושב שמדינת ישראל תרוויח ואם הכפרים הערביים ייראו יותר טוב זה גם חלק מהגשמת החזון הציוני, כי אני חושב שזה לא מכבד את מדינת ישראל איך שנראים הכפרים הערבים, אבל בשם המציאות שכולם אותו דבר, הכול שטוח, להתעלם מיעד מיקוד, לטפל בפריפריה, להצמיח את הפריפריה, להצמיח את הנגב, להצמיח את הגליל.

אופיר סופר: זה פשוט מה שנקרא, בעיניי, חוסר מנהיגות.

אופיר סופר: דרך אגב אני לא מאמין שהיא מאמינה במה שהיא אמרה, כי ראיתי את חילופי המבטים שלה עם המנכ"לית, הבנתי מה אומרים חילופי המבטים, אבל גם מותר להגיד: טרם הכינותי, טרם התכוננתי, בוא נעשה את זה.

אופיר סופר: לכן הדיון שלך, היושב ראש, שאתה תעשה הוא יהיה מאוד מאוד חשוב ומאוד מאוד משמעותי.

אופיר סופר: אני למדתי שלוועדות האלה יש כוח, הם מייצרים סדר יום.

אופיר סופר: אני מעלה פה את ההסתייגות שלי עכשיו, אבל העניין של בוא ניתן חניה לאנשי הפריפריה.

אופיר סופר: הרי הם גם נוסעים, אני גם משלם בשעות עבודה בהמתנה בכביש 6, אני גם משלם על הנסיעה בכביש 6, גם את הדלק הלוך וגם את הדלק חזור, וגם בסוף עד שאני מגיע למטרופולין הכול כך רחוק, תל אביב, כי חיפה מזמן כבר לא מטרופולין, לצערי, אז המינימום זה בוא נראה איך אנחנו נותנים התייחסות לאוכלוסייה הזאת.

נירה שפק: אופיר, אני חושבת שההגינות זה גם להגיד שהמנכ"לית אמרה בדיון שהיא תעשה דיון לפריפריה במרוכז.

נירה שפק: המנכ"לית אמרה ואני קבעתי איתה.

אופיר סופר: אני לא זוכר שהיא אמרה שהיא תעשה, היא אמרה שהיא תציג את זה, זה נכון, זה לאור דרישה.

אופיר סופר: אבל אני חושב, אני לא מתווכח, אני רוצה את הדיון הזה שיקרה.

מיכאל ביטון: אנחנו נעשה דיון כזה, אופיר.

אופיר סופר: אני חושב שבהקשר הזה, אני שמח שבעניין הזה אני רואה אותך כשליח שלנו בהקשר הזה של יושב ראש ועדת הכלכלה, אני אומר שלנו, זה של אנשי הנגב, של הגליל, של הפריפריה, שיודע וגם עם הלב שמונח במקום הנכון, ויודע לעשות את זה.

אופיר סופר: עשית את זה בחקלאות, ואני מאמין שתעשה את זה גם פה.

אופיר סופר: תודה רבה.

מיכאל ביטון: יש פה מספיק כוחות שמבינים את הפריפריה.

מיכאל ביטון: כל השולחן פה פחות או יותר, של חברי הכנסת, יודע מה זה פריפריה.

אופיר סופר: הזכרנו את משה רבנו, נאמר והאיש משה עניו מכל אדם.

מיכאל ביטון: תודה, אופיר.

מיכאל ביטון: אז אנחנו נראה בזה את הצגת ההסתייגות שלו, ולמרות רוח הדברים כנראה לא נקבל את ההסתייגות הזו.

מיכאל ביטון: לא באופן אישי, קבוצתי.

איתי עצמון: צריך להצביע.

אופיר סופר: הוא לא יכול להתנגד.

נירה שפק: לא, הוא יכול למשוך אותה.

מיכאל ביטון: אתה יכול למשוך, אבל מה תכניתך?

אופיר סופר: אנחנו נשאיר את ההסתייגות, אני חושב שהשיח הזה חשוב שיתקיים.

מיכאל ביטון: אז מי בעד?

נירה שפק: בעד מה?

נירה שפק: תנסח.

מיכאל ביטון: בעד ההסתייגות שלו.

איתי עצמון: אני אקרא את ההסתייגות:

איתי עצמון: מדינת ישראל תממן את החניה של תושבי הפריפריה בחניונים של הנתיבים המהירים.

קריאה: אפשר להגיד משהו?

קריאה: החניה בחניונים האלה היא בחינם, לכולם.

אופיר סופר: אז אנחנו נצטרך למצוא –

נירה שפק: נוסח אחר להסתייגות.

נירה שפק: זה גם מופיע בשילוט.

נירה שפק: כשאתה נוסע באיילון אתה רואה את השילוט וכשאתה נוסע בכל הכבישים כתוב: חנה חינם ולך לרכבת.

קריאה: כי הפרויקט הזה הוא פרויקט תחבורה ציבורית, הכוונה היא - - -

מיכאל ביטון: למה אתה מטריד אותנו בפרטים?

מיכאל ביטון: אין לנו זמן עכשיו לעניינים האלה, חברים.

אופיר סופר: שמדינת ישראל תקצה חניונים לתושבי הפריפריה.

איתי עצמון: איפה?

אופיר סופר: בחניונים המהירים, שהיא תקצה חניונים לתושבי הפריפריה.

אופיר סופר: כשאני מגיע באיחור שתהיה לי עדיפות לחנות.

איתי עצמון: זאת אומרת תיתן עדיפות?

אופיר סופר: כן.

מיכאל ביטון: מי בעד אופיר סופר?

אופיר סופר: זה אפילו לא עולה כסף, תצביעו בעד.

מיכאל ביטון: מי נגד?

מיכאל ביטון: אנחנו לא נגד הרעיון, אנחנו נגד הרעיון של הסתייגויות ככלי.

נירה שפק: אם אתה רוצה שאני אצביע בעד משה רבנו אני אצביע, אבל זה לא היה הנוסח.

אופיר סופר: אז שנייה, אני רוצה גם לגבי משה רבנו.

אופיר סופר: לא אושר.

מיכאל ביטון: אתה רוצה שההסתייגות תונח במליאה?

אופיר סופר: כן.

מיכאל ביטון: בבקשה, נרשם.

איתי עצמון: ההסתייגות לא התקבלה.

מיכאל ביטון: לא התקבלה.

מיכאל ביטון: תקריאו את ההסתייגות של חבר הכנסת יעקב אשר, בבקשה.

אופיר סופר: זה עם כל סיעת הציונות הדתית, נכון?

איתי עצמון: כן, אתם הגשתם כמה חתימות, כן ודאי.

איתי עצמון: אז גם כאן ההסתייגויות שהציע חבר הכנסת יעקב אשר ויתר חברי סיעת יהדות התורה מצטרפים.

איתי עצמון: לאחר המילים 'רכב ציבורי' יבוא 'וכן רכב הרשום עם תג נכה וכן רכב הרשום ככונן רפואת חירום'.

איתי עצמון: בסעיף 3ה(א), יבוא, 'ובלבד שבעל הזיכיון מפעיל מרכז שירות לרישום מינויים או רישום ותפעול מינוי גם למי שאין ברשותו טלפון חכם או גישה לשירותי אינטרנט'.

איתי עצמון: בסעיף 4א1, במקום המילים 'במסלול המקוצר לפי פרק א'1 לחוק ההוצאה לפועל התשכ"ז-1967', יבוא 'באמצעות המרכז לגביית קנסות'.

מיכאל ביטון: אוקיי, אנחנו מצביעים על כל אחת?

איתי עצמון: כן.

מיכאל ביטון: מי בעד הסתייגות 1?

מיכאל ביטון: אף אחד.

מיכאל ביטון: מי נגד?

מיכאל ביטון: אופיר, מה החלטתך?

אופיר סופר: אני לא יכול להצביע.

מיכאל ביטון: אתה לא יכול.

מיכאל ביטון: לא התקבלה.

מיכאל ביטון: לא אושר.

מיכאל ביטון: מי בעד הסתייגות 2?

מיכאל ביטון: מי נגד?

מיכאל ביטון: לא התקבלה.

מיכאל ביטון: לא אושר.

מיכאל ביטון: מי בעד הסתייגות 3?

מיכאל ביטון: מי נגד?

מיכאל ביטון: לא אושר.

מיכאל ביטון: לא התקבלה ההסתייגות של יעקב אשר.

איתי עצמון: עכשיו יש כאן כמה נושאים קצרים שנשארו פתוחים.

איתי עצמון: למעשה הוועדה השלימה את הדיון בסעיף 59 שעניינו תיקון חוק נתיבים מהירים, הסוגיה שנותרה פתוחה היא ההוראות שעניינן הבטחת הגנת הפרטיות ושל הגבלת המצלמות שישמשו בנתיבים המהירים במודל החדש כפי שהוצג בוועדה.

איתי עצמון: הנוסח שהיה במקור, הוצע לקבוע בו ששר המשפטים באישור ועדת הכלכלה יתקין תקנות לשם הגנה על הפרטיות.

איתי עצמון: אנחנו שאלנו בדיון הקודם מתי בעצם יותקנו התקנות והאם סעיפים שנוגעים לתפעול המצלמות ייכנסו לתוקף רק לאחר שהושלמה התקנתן של אותן תקנות.

איתי עצמון: עלה איזה שהוא רעיון לקבוע את ההוראות האלה כבר עכשיו בחקיקה הראשית, אבל בשל לוחות הזמנים לא עלה בידי נציגי הממשלה לעבד או ללבן את כל הסוגיות, אלה באמת סוגיות מאוד מורכבות שנוגעות לתקנות האלה.

איתי עצמון: לכן, כפי שאתה הגדרת בסיכום הדיון, הוסכם שהסעיפים שנוגעים להפעלת המצלמות ייכנסו לתוקף רק כאשר ועדת הכלכלה תאשר את תקנות תקנת הפרטיות והן ייכנסו לתוקף.

מיכאל ביטון: אז באמת זה קצת חבל בחוק הזה שלא הביאו את הכול בצורה שלמה, כי זה חסם להפעלת החוק, סוגיית הפרטיות.

מיכאל ביטון: ככל שתביאו את התקנות המשלימות הללו במהירות האפשרית אנחנו נשלים את המלאכה.

איתי עצמון: אני אקרא את סעיף 2ג6, מכיוון שהוא לא הוקרא.

איתי עצמון: כאן נשאר תאריך פתוח ואני מבין שההסכמה היא שהן יובאו לאישור הוועדה עד 31 בינואר 2022.

איתי עצמון: זה לעניין הזה.

איתי עצמון: ולעניין התניית התחילה, זה סעיף 2ג8, כפי שפורסם בנוסח שמונח על שולחן הוועדה.

איתי עצמון: מעבר לכך היו לכם עוד, נציגי הממשלה, שתי סוגיות פתוחות, שינויים שלמעשה התבקשו בעקבות הדיון בנושא הגנת הפרטיות והצריכו תיקונים גם בנוסח.

לירן פנחס: כן, אז באמת בעקבות העבודה שנעשתה בשבוע האחרון על הניסיון להכין תוספת עכשיו בתקנות אנחנו מחדדים את הנוסח בסעיף 2ג1(ב) כך שעכשיו יהיה כתוב שצילום שתועד לצורך זיהוי רכב או ספירת נוסעים ברכב לא יהיה ניתן לצפייה ולא יישמר באופן שיביא לזיהוי הנוסעים ברכב המצולם או עוברי דרך, וכאן התוספת: אולם שר המשפטים יהיה רשאי לקבוע בתקנות פרק זמן מזערי לפי סעיף 2ג6 ככל שהדבר דרוש בשים לב לפרטיות הנוסעים ועוברי הדרך.

איתי עצמון: את קראת לא את מה שמופיע כאן בנוסח שפורסם, זה בעצם תיקון שאנחנו רצינו להציע כדי שלמעשה לשר המשפטים יהיה שיקול דעת לקבוע פרק זמן מזערי לגבי כל המידע או חלקו ככל שהדבר יהיה דרוש בשים לב לפרטיות הנוסעים ועוברי הדרך.

איתי עצמון: הכוונה היא לפרק זמן מזערי שבו ניתן יהיה לצפות במידע או לשמור אותו.

לירן פנחס: נכון.

נירה שפק: זה אותו נוסח שתואם את הנוסח שדיברנו עליו בנושא מס גודש?

נירה שפק: כי גם שם עלתה בדיוק אותה סוגיה.

איתי עצמון: אינני יודע כי זה בוועדת הכספים, אבל אני עדכנתי אותם.

נירה שפק: כן, אבל חשוב, זה אותם גורמים ולכן אני מעירה את ההערה הזאת פה, כי ברגע שכבר הגיעו להסכמות במס גודש אז לראות שאנחנו מדברים באותה שפה בכל הרפורמות שנוגעות לצילום אזרחים.

נירה שפק: זה בדיוק אותו דבר עם אותן מצלמות ואותו הכול.

איתי עצמון: נכון, זו אותה סוגיה.

נירה שפק: ולכן הערה לכאן, שכדאי שיעשו השוואה בין הנוסחים, שזה ייצא אותו דבר.

איתי עצמון: אני עדכנתי את הצוות המשפטי של ועדת הכספים לגבי ההסכמות שהיו כאן.

מיכאל ביטון: בסדר גמור.

איתי עצמון: יש עוד תוספות שלכם?

לירן פנחס: כן, עוד תיקון אחד שעשינו.

לירן פנחס: את הסעיף שבא אחריו, את סעיף (ג), אנחנו מחקנו ולמעשה איחדנו עם סעיף (ב), הוספנו את המילים לצורך זיהוי רכב כדי שיהיה ברור שגם סעיף (ב) חל על מצלמות שהן לצורך זיהוי רכב, שאלה מצלמות LPR.

איתי עצמון: סליחה שאני קוטע, תגידי מה נמחק ואיפה הוספתם.

איתי עצמון: מה המשמעות של המחיקה, למה נמחק ואיפה הוספתם.

רבקה ליפשיץ: אז אולי אני אתייחס לנקודה הזאת.

רבקה ליפשיץ: בהמשך למה שנציגת האוצר ציינה במהלך הדיונים בשבוע האחרון התחדד הבדל טכנולוגי שקיים בין שני סוגי המצלמות.

רבקה ליפשיץ: בפרויקט הזה יש שני סוגי מצלמות, סוג אחד זה מצלמות שמזהות את לוחית הרישוי וסוג שני זה מצלמות שמזהות דמויות ברכב וניתן על ידן לספור את הנוסעים.

רבקה ליפשיץ: אז כיוון שהבנו שלעניין הטשטוש בשני סוגי המצלמות צריך איזה שהוא פרק זמן מזערי שנדרש מבחינה טכנולוגית כדי לבצע את הטשטוש, כדי שלא יתאפשר זיהוי הנוסעים, ביקשנו לאחד את ההתייחסות בסעיף הזה, להוסיף את ההתייחסות לצילום שתועד לצורך זיהוי רכב, להוסיף את זה כבר לסעיף הזה ולומר את האמירה החד משמעית שהוא לא יהיה ניתן לצפייה ולא יישמר באופן שיביא לזיהוי הנוסעים ברכב.

רבקה ליפשיץ: לגבי היישום ברמת חקיקת המשנה אנחנו נתייחס להבדלים, ככל שישנם, בין שני סוגי המצלמות.

איתי עצמון: אבל למעשה מחקתם סעיף שהוא יותר רחב, הסעיף שמחקתם אומר שמתקנים ומכשירים אחרים שישמשו לצורך גביית אגרה וחיובים אחרים על ידי בעל הזיכיון יוצבו ויופעלו באופן שלא יביא ככל הניתן לזיהוי נוסעים ברכב ועוברי דרך אחרים.

איתי עצמון: כלומר בעצם צמצמתם את התחולה, אבל הידקתם את ההגנה על הפרטיות כי אין כאן את התיבה 'ככל הניתן'.

רבקה ליפשיץ: נכון, הידקנו את ההגנה על הפרטיות בהקשר של הצפייה והשמירה, ולגבי התפעול, ניתן לזה מענה בסעיף קטן (ו) בהמשך: תפעול המצלמות, שמירת המידע המתועד בצילומים והפקת הצילומים והחיובים, לפי חוק זה, ייעשו באופן שממזער את הפגיעה בפרטיות ואת סיכוני אבטחת המידע.

רבקה ליפשיץ: בהקשר הזה, כמו שהעירה חברת הכנסת, יש לנו הוראות מקבילות שאנחנו קובעים עכשיו גם במס גודש וגם שכבר קיימות בפקודת התעבורה לגבי אכיפה על ידי מצלמות בנתיבי תחבורה ציבורית.

רבקה ליפשיץ: שם, בהקשר של נתיבי תחבורה ציבורית, יש אמירה בתקנות שהמצלמות יוצבו בצורה כזאת שהן לא אמורות להביא לידי צילום הנוסעים ככל הניתן.

רבקה ליפשיץ: אז אנחנו חושבים שקודם כל מבחינת ההרמוניה החקיקתית נכון שההוראות יהיו דומות ומקבילות, ולגבי התפעול וההצבה, אנחנו חושבים שבכל מקרה זה מקבל מענה בסעיף הקיים.

איתי עצמון: אז אני אקרא את התיקונים, התיקון בסעיף קטן (ג): המידע שהתקבל או נוצר לפי חוק זה יישמר במאגר מידע נפרד למשך פרק הזמן המזערי הדרוש שייקבע בתקנות לפי סעיף 2ג6 -אלה אותן תקנות הגנת הפרטיות- ובתום התקופה יימחק המידע.

איתי עצמון: למעשה את הסיפה שמתחילה במילים 'מאגר מידע שיכלול' אתם העברתם לסעיף קטן אחר.

איתי עצמון: אני אקרא אותו: מעבר לכך שני תיקונים באמת קלים בסעיף 2ג3, כתבתם שהמדיניות של הרשות הממונה תפורסם, ומה שהוסכם בוועדה הוא שהמדיניות תפורסם באתר האינטרנט של הרשות הממונה.

איתי עצמון: זה תיקון אחד.

איתי עצמון: והתיקון האחרון, בעניין תחולת סעיפים 2ג7 לגבי כל הסעיפים שיחולו על בעל זיכיון בנתיב המהיר המנוי בתוספת, אנחנו רוצים לחדד שמדובר על 'יחולו לעניין בעל זיכיון', מכיוון שכפי שהצגתם כאן בוועדה יכול להיות שבעל זיכיון יפעיל ספקים או קבלנים מטעמו, צריך שהתחולה תהיה יותר רחבה.

מיכאל ביטון: אפשר לעבור להצבעה?

איתי עצמון: אתם מצביעים על סעיף 59 לחוק הכלכלי.

מיכאל ביטון: בכללותו?

איתי עצמון: כן, זה סעיף אחד עם כל השינויים.

מיכאל ביטון: מי בעד סעיף 59, כולל התיקונים האחרונים שביצענו?

מיכאל ביטון: פה אחד.

מיכאל ביטון: אין נגד.

מיכאל ביטון: אושר.

מיכאל ביטון: אני רוצה לברך את משרד התחבורה והאוצר על חוק נוסף של משרד התחבורה.

מיכאל ביטון: אני חושב שביממה האחרונה אישרנו בוועדה אולי ארבעה חוקים של משרד התחבורה.

מיכאל ביטון: הנתיבים המהירים מוכיחים את עצמם, למי שבא כל יום בנסיעה בין עירונית מרגישים את זה בכניסה לירושלים ולכן הנחנו פה את היסודות לשיפור עבודת הנתיבים המהירים והרחבתם, כמובן בלי להתעלם מההערה שנרשמה כאן, שחובת הממשלה להתבונן מן הקצה אל הקצה, בנגישות של תושבי אילת ביום שאחרי סגירת שדה דב, בנגישות של תושבי הנגב, בנגישות של תושבי הגליל והמרכז ובתוך המרחב במצב התחבורה ביישובים ערביים ועוד המון משימות.

מיכאל ביטון: בסוף רוב הכסף התחבורתי מושקע במרכז הארץ, לפעמים יש לזה הצדקה, בשל הפקקים והעומסים והפרויקטים הענקיים והיקף האוכלוסייה, אבל גם פה אנחנו נהיה עם יד על הדופק לוודא שפרויקטים בנגב ובגליל לא נזנחים ודואגים לאינטרס הרחב ביותר של הציבור.

מיכאל ביטון: תודה רבה לכולם.